Председник Републике Србије Александар Вучић упутио је телеграм саучешћа поводом смрти бившег председника Владе Јапана Шинзоа Абеа у којој се каже:

„Са тугом и неверицом сам примио вест о трагичној смрти Шинзоа Абеа, изузетног државника и човека, који је својим озбиљним и одговорним приступом политичким изазовима свог времена, оставио посебан легат на глобалној политичкој сцени.

Шинзо Абе је дао немерљив допринос развоју односа између Србије и Јапана, због чега нам је била част да га одликујемо орденом Републике Србије на ленти, за изузетне заслуге у развијању и учвршћивању мирољубиве сарадње и пријатељских односа наше две земље.

У име грађана Републике Србије и своје име, изражавам дубоко саучешће народу и Влади Јапана, породици и пријатељима Шинзоа Абеа.“

Београд,

8. јул 2022. године